Trollienael  help diere in noodKristian Meijer (Rekord), Phillip Bruwer (Maroela Media) en Korky Levanon (Tshwane-DBV). Twee joernaliste, twee kruidenierstrollies en twee minute. Dié kombinasie tesame met die Kersfeesgees van Centurion Lifestyle Centre se bestuur het Woensdagoggend gesorg dat die Tshwane-DBV in Pretoria ŉ ruim skenking van nagenoeg R5 000 se hondekos en ander broodnodige items kry. Die twee joernaliste, onderskeidelik van Maroela Media en die Rekord-gemeenskapskoerant, het voordat die Pick n Pay se deure amptelik vir die publiek oopgemaak het, twee minute lank deur die gange in die supermark genael om soveel as moontlik op die DBV se wenslysie in hul kruidenierstrollies te laai. Korky Levanon, woordvoerder van die DBV, kon met ŉ glimlag en onder meer batterye, skryfbehoeftes, katsandbakke, staalkosbakke, halsbande en talle sakke droë hondekos daar wegstap. Mari-Lizé Zwarts, bemarkingsbestuurder van Centurion Lifestyle Centre, het gesê dit is die derde keer wat hulle dié jaarlikse trollienael ten bate van die DBV doen. “Die sentrumbestuur ondersteun die DBV en Kansa gereeld vir die goeie werk wat dié organisasies in die gemeenskap verrig,” het Zwarts gesê. Sy het gesê inkopiegangers kan tot en met 25 Desember hondekos by die sentrum skenk, wat alles aan die DBV geskenk gaan word. “Ons het ŉ groot Kersboom opgerig waar die hondekossakke opgestapel kan word. Ons noem dit ons Tree of Charity en hoop om dit tot bo gevul te kry.” Zwarts het ook genoem dat inkopiegangers tot Vrydagaand kan deelneem om die kans te staan om hul eie trollienael by Pick n Pay of Checkers te wen. Deelnemers wat ŉ sekere hoeveelheid geld by die sentrum bestee, kry die kans om in te skryf. Die name van die wenners word Maandag getrek. Levanon het die sentrum en die joernaliste bedank vir die bydrae wat gemaak is om hulle in staat te stel om na die stad se diere in nood om te sien.